**КАНСПЕКТ ЗАНЯТКА ПА РАЗДЗЕЛУ ПРАГРАМЫ “ДЗІЦЯ І ГРАМАДСТВА” У ПЕРШАЙ МАЛОДШАЙ ГРУППЕ**

**“ВОСЬ ВОЖЫК-НІ ГАЛАВЫ, НІ НОЖАК”.**

*Падрыхтавала Боцька І.Р.*

**Праграмныя задачы:**

Фарміраваць уяўленні пра знешні выгляд вожыка, развіваць пачуццё радасці ад зносін з жывёламі, актыўны слоўнікавы запас, дробную маторыку рукі, выхоўваць пазнавальныя і гуманныя адносіны да навакольнай прыроды.

**Папярэдняя работа:**

Чытанне мастацкай літаратуры, разглядванне малюнкаў.

**Матэрыял:**

Цацка вожыка, прыродны матэрыял (шышкі), прышчэпкі і іншыя.

**Ход занятка:**

Выхавальнік чытае верш:

*“ Хто бяжыць там па дарожцы?*

*Тупу-туп- тупочуць ножкі,*

*Пых-пых-пых— сапе, пыхціць,*

*І на дзетак не глядзіць.*

*Гэта вожык – ні галавы, ні ножак”.*

Выхавальнік. *Дзеці, хто прыйшоў да нас у госці?* (паказвае цацку вожыка).

* *Назавіце часткі яго цела.* (тулава і галава).
* *Што ёсць на тулаве? На галаве?*
* *Які вожык?* (калючы).
* *Калючы як што? Што бывае калючым?* ( ёлка, іголка, расчоска).
* *Што вожык умее рабіць?*( бегаць).
* *Давайце пакажам, як вожык умее бегаць.* (дзеці бегаюць).
* *Што яшчэ ўмее вожык?*( пыхцець).
* *Давайце пакажам, як вожык умее пыхцець.* ( дзеці пыхцяць).
* *А яшчэ вожык умее абараняцца.* (дзеці зжымаюць і разжымаюць кулачкі).

Выхавальнік: *- Паглядзіце, што вожык прынёс нам з лесу?* (паказвае кошык з шышкамі). **Самамасаж далоняў.**

* *Шышкі калючыя, як вожык.Зараз мы з імі пагуляем:*

*“З вожыкам мы пагуляем,*

*паміж далоняў пакатаем.”*

(катаюць шышку паміж далоняў).

*І зажмем паміж рукі,*

*Ой, калючы ён які.*

(зжымаюць далонькамі).

*Вожык, вожык, не каліся.*

*Лепей з намі падружыся”*

(гладзяць шышку).

**Практыкаванне: “Калючкі для вожыка”.**

Выхавальнік прыносіць яшчэ адного вожыка.

Выхавальнік: - *Дзеці, гэты вожык калючы, ці не?* (не).

* *Ён не калючы, бо яшчэ маленькі.*
* *Як ён будзе жыць у лесе і абараняцца? Давайце мы вожыку дапаможам, зробім яму іголкі.*

(Выхавальнік паказвае прышчэпкі і прапануе дзецям прышчапіць іх на тулава вожыку).

* *Дзеці, цяпер вожык стаў якім?*

(Калючым).

* *Мы дапамаглі вожыку?*

(Так).

* *Цяпер вожыку трэба бегчы ў лес. Ён кажа вам “дзякуй” за дапамогу і хоча пачаставаць вас смачнымі ласункамі.*
* *Скажам вожыку “дапабачэння”*(дзеці частуюцца яблыкамі).

**САМААНАЛІЗ ДА ЗАНЯТКА Ў ПЕРШАЙ МАЛОДШАЙ ГРУПЕ ПА РАЗДЗЕЛУ ПРАГРАМЫ “ДЗІЦЯ І ГРАМАДСТВА (АДУКАЦЫЙНАЯ ВОБЛАСЦЬ “ДЗІЦЯ І ПРЫРОДА)”.**

**Праграмныя задачы:**

Фарміраваць уяўленні пра знешні выгляд вожыка, развіваць пачуццё радасці ад зносін з жывёламі, актыўны слоўнікавы запас, дробную маторыку рукі, выхоўваць пазнавальныя і гуманныя адносіны да навакольнай прыроды.

Для правядзення занятка былі створаны неабходныя ўмовы, падабраны гульнявы матэрыял, быў выкарыстаны сюрпрызны момант, мастацкае слова, фіз.хвілінкі.

Здаровазберагаючы падыход забяспечваўся ў поўнай меры: выконваліся санітарныя нормы, ствараліся бяспечныя ўмовы, змяняліся віды дзейнасці, выкарыстоўваліся самамасаж і фіз. хвілінкі.

Змест занятка быў аб’яднаны адным сюжэтам. Для актывізацыі і матывацыі дзяцей выкарыстоўваўся сюрпрызны момант.

Змест дзейнасці дзяцей адпавядаў пастаўленым задачам. Для развіцця разумовай дзейнасці выкарыстоўваліся розныя метады і прыёмы — пытанні, мастацкае слова, гульня, самамасаж далоняў (які садзейнічаў развіццю ў дзяцей дробнай маторыкі рук).

На працягу занятка ажыццяўлялася сувязь з другімі адукацыйнымі раздзеламі праграмы : развіццём маўлення, фізічнай культурай.

Пачатак і канец занятка прайшлі на эмацыянальным пад’ёме.

**Вывад:** Лічу, што пастаўленыя задачы ўдалося рашыць, і дзеці атрымалі пачуццё радасці ад зносін.